CELEX: 61994CC0170
Language: da
Date: 1995-05-04 00:00:00
Title: Forslag til afgørelse fra generaladvokat Jacobs fremsat den 4. maj 1995. # Kommissionen for De Europæiske Fællesskaber mod Den Hellenske Republik. # Traktatbrud - manglende gennemførelse af direktiv 90/219/EØF og 90/220/EØF - genetisk modificerede mikroorganismer. # Sag C-170/94.

FORSLAG TIL AFGØRELSE FRA GENERALADVOKAT
      F. G. JACOBS
      fremsat den 4. maj 1995 (
            *1
         )
      
               1. 
            
            
               Kommissionen har i denne sag nedlagt påstand om, at det i henhold til traktatens artikel 169 fastslås, at Grækenland har tilsidesat sine forpligtelser i henhold til traktaten ved ikke inden for den fastsatte frist at have truffet de foranstaltninger, der er nødvendige for at efterkomme Rådets direktiv 90/219/EØF af 23. april 1990 om indesluttet anvendelse af genetisk modificerede mikroorganismer (
                     1
                  ) og Rådets direktiv 90/220/EØF af 23. april 1990 om udsætning i miljøet af genetisk modificerede organismer (
                     2
                  ) eller ved ikke at have underrettet Kommissionen om disse foranstaltninger.
            
         
               2. 
            
            
               Rådet vedtog direktiv 90/219 i henhold til traktatens artikel 130 S. I direktivet fastsættes fælles regler for udsætning i miljøet af genetisk modificerede organismer med henblik på beskyttelse af menneskers sundhed og miljøet. Artikel 22 bestemmer følgende:
               »Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 23. oktober 1991. De underretter straks Kommissionen herom.«
            
         
               3. 
            
            
               Rådet vedtog direktiv 90/220 i henhold til traktatens artikel 100 A. Artikel 1, stk. 1, bestemmer:
               »Formålet med dette direktiv er indbyrdes tilnærmelse af medlemsstaternes love og administrative bestemmelser samt beskyttelse af menneskers sundhed og miljøet
               
                        —
                     
                     
                        ved udsætning i miljøet af genetisk modificerede organismer
                     
                  
                        —
                     
                     
                        ved markedsføring af produkter, der indeholder eller består af genetisk modificerede organismer, der er bestemt til efterfølgende udsætning i miljøet.«
                     
                  Ifølge artikel 23 skulle medlemsstaterne sætte de nødvendige love og administrative bestemmelser i kraft for at efterkomme direktivet senest 23. oktober 1991, og medlemsstaterne skulle straks underrette Kommissionen om alle gennemførelsesbestemmelser.
            
         
               4. 
            
            
               Den 20. maj 1992 sendte Kommissionen en skrivelse til den græske regering, hvori den konstaterede, at fristen for gennemførelse af de to direktiver var udløbet, og at Kommissionen ikke sad inde med oplysninger i øvrigt, der kunne berettige en antagelse om, at Den Hellenske Republik havde gennemført direktiverne i national lovgivning. Såfremt den græske regering var af den opfattelse, at den eksisterende lovgivning fuldt ud opfyldte kravene i de to direktiver, bad Kommissionen regeringen om at underrette den om de pågældende bestemmelser.
            
         
               5. 
            
            
               Ved skrivelse af 14. september 1992 meddelte den græske regering Kommissionen, at proceduren til gennemførelse af direktiverne var iværksat. Da den græske regering ikke fremsendte yderligere oplysninger til Kommissionen, fremsatte denne den 25. maj 1993 en begrundet udtalelse, hvori det anføres, at Den Hellenske Republik har tilsidesat sine forpligtelser i henhold til traktaten ved ikke inden for den fastsatte frist at have truffet de foranstaltninger, der er nødvendige for at gennemføre direktiv 90/219 og direktiv 90/220 i national lovgivning. Kommissionen opfordrede Den Hellenske Republik til at træffe de nødvendige foranstaltninger inden to måneder efter meddelelsen af den begrundede udtalelse. Kommissionen modtog intet svar herpå, og den 18. maj 1994 anmodede Kommissionen om oplysninger angående gennemførelsen af direktiverne under et møde med de græske myndigheder, der svarede, at de nødvendige gennemførelsesforanstaltninger var under forberedelse. Kommissionen anlagde herefter nærværende sag den 15. juni 1994.
            
         
               6. 
            
            
               I svarskriftet har den græske regering anført, at foranstaltningerne til gennemførelse af direktiv 90/219 og 90/220 i national lovgivning var under forberedelse. Særligt for så vidt angik direktiv 90/220 skønnede Miljø-hhv. Landbrugsministeriet, dvs. de kompetente myndigheder på området, at vedtagelsesproceduren for gennemførelsesforanstaltningerne ville være afsluttet ved udgangen af 1994. For så vidt angik direktiv 90/219 bemærkede den græske regering, at der var udarbejdet forslag til et præsidentdekret, men på grund af dette direktivs indholds særlige karakter, skulle dekretforslaget til høring hos en række offentlige myndigheder, herunder navnlig Miljø-, Sundheds-, Arbejds- og Industriministeriet, hvorfor det ikke var muligt at fastsætte nogen præcis dato for den endelige vedtagelse.
            
         
               7. 
            
            
               I duplikken har den græske regering anført, at der var blevet nedsat et udvalg bestående af repræsentanter for alle myndigheder med ansvar på området samt for videnskabelige organisationer med henblik på udarbejdelse af to ministerielle bekendtgørelser til gennemførelse af direktiverne. Udkast til de to regelsæt er vedlagt duplikken som bilag.
            
         
               8. 
            
            
               Den græske regering bestrider derfor ikke, at den ikke har gennemført direktiverne. Ifølge Domstolens praksis kan en medlemsstat ikke påberåbe sig bestemmelser, fremgangsmåder eller forhold i sin nationale retsorden til støtte for, at forpligtelser og frister i henhold til fællesskabsretlige regler ikke overholdes (
                     3
                  ). Heraf følger, at Den Hellenske Republik ved ikke at have vedtaget de nødvendige gennemførelsesforanstaltninger har tilsidesat sine forpligtelser i henhold til traktaten. Da Den Hellenske Republik har undladt at vedtage de nødvendige gennemførelsesforanstaltninger, er det unødvendigt for Domstolen at fastslå, at Den Hellenske Republik ikke har underrettet Kommissionen om foranstaltningerne (
                     4
                  ).
            
         Forslag til afgørelse
      
               9.
            
            
               Følgelig er det min opfattelse, at Domstolen bør:
               
                        1)
                     
                     
                        fastslå, at Den Hellenske Republik har tilsidesat sine forpligtelser i henhold til traktaten ved ikke inden for den fastsatte frist at have truffet de foranstaltninger, der er nødvendige for at efterkomme Rådets direktiv 90/219/EØF om indesluttet anvendelse af genetisk modificerede mikroorganismer og Rådets direktiv 90/220/EØF om udsætning i miljøet af genetisk modificerede organismer
                     
                  
                        2)
                     
                     
                        tilpligte Den Hellenske Republik at betale sagens omkostninger.
                     
                  
         (
            *1
         ) – Originalsprog: engelsk.
      (
            1
         ) – EFT L 117, s. 1.
      (
            2
         ) – EFT L 117, s. 15.
      (
            3
         ) – Dom af 12.12.1990, sag C-263/88, Kommissionen mod Frankrig, Sml. I, s. 4611, præmis 7, og af 3.10.1984, sag 254/83, Kommissionen moa Italien, Sml. s. 3395, præmis 5.
      (
            4
         ) – Domstolens dom af 23.3.1995, sag C-365/93, Kommissionen mod Grækenland, Sml. I, s. 499, præmis 12.